**CYNGOR TREF CAERFYRDDIN**

**CYFARFOD MISOL Y CYNGOR**

**A GYNHALIWYD AR 28 MAI 2014**

Y Maer, y Cyngh Arwel Lloyd, fu’n cadeirio’r cyfarfod misol o Gyngor Tref Caerfyrddin a gynhaliwyd yn Siambr y Cyngor, Neuadd Ddinesig San Pedr, nos Fercher, yr 28ain o Fai 2014, am 8.00 pm.

YN BRESENNOL: Cynghorwyr: Philip Grice, Peter Hughes Griffiths, Alun Lenny, Arwel Lloyd, Kenneth Lloyd, Alan Speake a

Wyn Thomas

21. YMDDIHEURIADAU AM ABSENOLDEB

Derbyniwyd ymddiheuriadau am absenoldeb oddi wrth y Cynghorwyr Barchedig Tom Defis, Non Edwards, Dr Richard Edwards, Yr Athro Mouel Izzidien, Anthony Jenkins, Catrin Howells Lloyd, Dr Ioan Matthews, Douglas Rose a Barry Williams.

22. DATGAN BUDDIANNAU

Dywedodd y Cyngh Alun Lenny bod ganddo fuddiant yn eitemau rhif 3, cyflwyniad ar Fferm Redcourt, a 7(a) ar yr agenda, Materion Cynllunio, fel aelod o Bwyllgor Cynllunio Cyngor Sir Caerfyrddin.

Dywedodd y Cyngh Kenneth Lloyd bod ganddo fuddiant yn eitem rhif 7(a) ar yr agenda, Materion Cynllunio, ceisiadau rhifau W/30092 a W/30093, gan fod bedd aelod o’r teulu ym mynwent Eglwys Dewi Sant.

23. FFERM SOLAR REDCOURT: CYFLWYNIAD GAN JAMES JAMIESON, TGC RENEWABLES

Estynnodd y Maer, y Cyngh Arwel Lloyd, groeso i’r cyfarfod i Mr James Jamieson, Uwch Gynllunydd gyda TGC Renewables, a ddiolchodd i’r Cyngor am eu gwahoddiad, a rhoddodd amlinelliad o’r bwriad i osod paneli haul ar dir Fferm Redcourt, Heol Llysonnen (cais cynllunio rhif W/30060):

* roedd TGC Renewables (cwmni Prydeinig â swyddfeydd ym Mryste ac yn Glasgow) wedi cyflwyno cynigion manwl ar gyfer fferm solar 3.3 megawat ar 7 hectar (18 erw) o dir Gradd IV ar Fferm Redcourt.
* byddai’r paneli haul arfaethedig yn cynhyrchu digon o drydan i bweru 820 o gartrefi lleol.
* byddai’r prosiect yn allforio trydan i’r is-orsaf drydan 33 kilowat gerllaw. Ni fyddai unrhyw beilonau ychwanegol na cheblau uwchlaw’r ddaear.
* byddai budd-dal cymunedol ar gael o £1,000 fesul megawat a gynhyrchir bob blwyddyn am y degawd cyntaf. Byddai’r swm hwn yn daladwy i’r Cyngor Tref.
* byddai’r tir yn cael ei ail-hadu â chymysgedd cyfoethog o laswellt i hybu bioamrywiaeth, a byddai defaid yn parhau i allu pori o gwmpas a rhwng y rhesi o baneli. Ar ddiwedd y 25 mlynedd byddai’r tir yn cael ei adfer at ddefnydd amaethyddol. Yn y cyfamser byddai’r prosiect yn gymorth i gynnal ffermio hyfyw yn yr ardal.
* ni fyddai’r paneli haul yn fwy na 3 metr uwchlaw’r ddaear, ac mewn gwirionedd byddent rhyw 2.5 metr uwchlaw’r ddaear.
* dros nos byddai’r safle yn y tywyllwch heb unrhyw oleuadau ychwanegol heblaw am olau bach dros ddrws yr is-orsaf.
* byddai cloddiau’r ffin yn cael eu gadael i dyfu i guddio’r safle o’r tai sydd yno ar hyn o bryd neu dai arfaethedig.
* mewn ymateb i’r posibilrwydd y bydd tai yn cael eu datblygu i’r gogledd-ddwyrain, mae’r cynllun wedi’i addasu i leihau nifer y paneli yn y sector gogledd-ddwyreiniol o’r safle.
* gan fod y safle yn rhannol mewn parth llifogydd, a’r posibilrwydd o 10 cm o ddŵr yn treiddio i’r tir, byddai’r paneli’n cael eu gosod 80 cm uwchlaw’r ddaear, a llawr yr is-orsaf yn cael ei godi yn unol â hynny.
* mae’r paneli wedi’u dylunio i amsugno pelydrau’r haul, ac maent ond yn 2% adlewyrchol, ac ni ragwelir y bydd unrhyw olau disglair neu danbaid yn effeithio ar yrwyr. Yng Ngwlad yr Haf, mewn ymateb i ymholiadau a godwyd gan y Gweinidog Amddiffyn, mae profion wedi dangos bod llynnoedd a moroedd yn fwy adlewyrchol na phaneli solar. O ran denu sylw gyrwyr, bydd y clawdd terfyn, sydd bellach yn 3 i 3.5 metr, yn sgrîn effeithiol.

Mewn ymateb i gwestiynau gan Aelodau, cadarnhaodd Mr Jamieson:

* y byddai’r budd-dal cymunedol o £1,000 fesul megawat y flwyddyn am ddeng mlynedd yn daladwy p’un ag yw’r Cyngor Tref yn cadarnhau neu’n gwrthwynebu’r fferm solar. Ychwanegodd Clerc y Dref ei fod eisoes yn paratoi adroddiad i’r Pwyllgor Dibenion Cyffredinol ar oblygiadau’r budd-dal cymunedol posibl o dan y Ddeddf Llwgrwobrwyo.
* roedd TGC Renewables yn hyderus na fyddai’r fferm solar arfaethedig yn tynnu sylw gyrwyr am y rhesymau a nodir uchod. Hefyd nid yw’r paneli wedi’u dylunio i adlewyrchu i gyfeiriad y ffordd, ac mae’r safle’n weddol wastad. Bydd y paneli yn sefydlog ac ni fyddant yn gwyro gyda’r haul.
* hyd yn hyn nid oedd Llywodraeth Cymru na Chyngor Sir Caerfyrddin wedi codi’r cwestiwn o olau disglair neu danbaid. Petaent yn codi’r mater, yna byddai TGC yn comisiynu asesiad ffurfiol.
* ar hyn o bryd mae’r fferm solar arfaethedig yn cael ei haddasu i gynyddu’r glustogfa ar gyfer cyrsiau dŵr.
* gellir trefnu ymweliad safle, os dyna ddymuniad yr Aelodau.
* ni fydd ffermydd solar dan 5 megawat (megis Fferm Redcourt) yn cael eu heffeithio gan y trafodaethau ar hyn o bryd yn llywodraeth y DU ynglŷn â llai o gymhorthdal a llai o dariff cyflenwi trydan.
* cynllun Fferm Redcourt, os caiff ei gweithredu, fyddai’r prosiect cyntaf gan TGC yng Nghymru.
* bydd Mr Jamieson yn anfon y cynigion diweddaraf a’r ffotogyfosodiad at Glerc y Dref.

Diolchodd y Cyngh Arwel Lloyd i Mr Jamieson am ei gyflwyniad, a **PHENDERFYNWYD** y bydd Clerc y Dref yn trefnu i’r Aelodau ymweld â Fferm Redcourt.

24. CADARNHAU A LLOFNODI COFNODION Y CYFARFOD MISOL O’R CYNGOR A GYNHALIWYD AR Y 7fed o FAI 2014

**PENDERFYNWYD** llofnodi cofnodion y cyfarfod misol o’r Cyngor a gynhaliwyd ar y 7fed o Fai 2014 a’u derbyn yn gofnod cywir.

25. MATERION YN CODI

(a) Cofnod 597(b): Cofnod 562(c) - Dinas-ranbarth Bae Abertawe

**NODODD** yr Aelodau gadarnhad Clerc y Dref y byddai cyn hir yn trefnu’r cyfarfod y cytunwyd arno ynglŷn â Dinas-ranbarth Bae Abertawe.

(b) Cofnod 608: Awdurdod Tân ac Achub Canolbarth a Gorllewin Cymru – Cynllun Gwella Blynyddol 2014/15

**NODODD** yr Aelodau bod gwrthwynebiad y Cyngor Tref i’r bwriad i gau Ystafell Reoli Gwasanaeth Tân ac Achub Canolbarth a Gorllewin Cymru yn Llangynnwr, ers y 7fed o Fai 2014, wedi ennill cefnogaeth ar draws y pleidiau yng Nghyngor Sir Caerfyrddin. Cadarnhaodd Clerc y Dref y byddai’n anfon gwrthwynebiad y Cyngor Tref ar ôl y cyfarfod heno. Hefyd cynigiwyd gan y Cyngh Philip Grice, eiliwyd gan y Cyngh Wyn Thomas, a **PHENDERFYNWYD** bod llythyr Clerc y Dref yn pwysleisio’r ffaith bod y Cyngor Tref yn cynrychioli pobl tref Caerfyrddin.

26. CWESTIYNAU

Ni ofynnwyd unrhyw gwestiynau.

27. MATERION CYNLLUNIO - CEISIADAU CYFREDOL

Ynghlwm fel Atodiad 2 i’r agenda oedd rhestr o’r ceisiadau cyfredol. Gyda chaniatâd y Cadeirydd, cyflwynwyd hysbysiad arall gerbron y cyfarfod. Roedd yr Aelodau yn croesawu’r bwriad i addasu Eglwys Dewi Sant yn un annedd (ceisiadau rhifau W/30092 a W/30093) a mynegwyd y gobaith y byddai’r gwaith yn cael ei wneud heb oedi pellach, ac y byddai’r hen fynwent i’r dwyrain ac i’r gogledd o’r eglwys - gan gynnwys beddau chwech cyn filwr a nifer o unigolion eraill - yn cael ei chynnal mewn cyflwr da. Ar hyn o bryd mae’r ardal hon wedi gordyfu ac mae mynd at y beddi yn amhosibl.

Mewn ymateb i’r Aelodau, dywedodd Clerc y Dref nad oedd yr Eglwys yng Nghymru erioed wedi gofyn i’r Cyngor Tref gymryd y cyfrifoldeb am yr hen fynwent yn Eglwys Dewi Sant [[1]](#footnote-1). Rai blynyddoedd yn ôl roedd Clerc y Dref wedi awgrymu’n anffurfiol wrth gynrychiolwyr Eglwys Crist ac Eglwys Dewi Sant y gallent ystyried addasu rhan o’r fynwent yn faes parcio wedi’i dirweddu i ariannu’r gwaith o adfer yr adeilad (fel y gwnaed yn Eglwys San Mihangel yn Aberystwyth, ac yn Eglwys y Santes Fair ym Metws-y-coed), ond ni chafodd yr awgrym ei fabwysiadu.

Cynigiwyd gan y Cyngh Philip Grice, eiliwyd gan y Cyngh Wyn Thomas, a **PHENDERFYNWYD**:

(a) mai sylwadau’rCyngor yn achos y ceisiadau cyfredol am ganiatâd cynllunio yw’r rhai a nodir yn Atodiad 1 sydd ynghlwm,

(b) bod Clerc y Dref yn ysgrifennu at y Cyngor Sir i groesawu’r bwriad i addasu Eglwys Dewi Sant, gofyn bod mynediad i’r hen fynwent yn cael ei ail-agor drwy waredu’r gor-dyfiant, ac i fynegi’r gobaith y caiff y gwaith addasu ei wneud heb oedi pellach.

28. MATERION PRIFFYRDD: HEOL Y BRENIN A HEOL Y FRENHINES

**NODODD** yr Aelodau y byddai Heol y Brenin a Heol y Frenhines ar gau ddydd Sul, y 1af o Fehefin, a dydd Sul yr 8fed o Fehefin i alluogi’r gwaith o ail-wynebu’r ffordd gael ei wneud, a bod y gwelliannau i ffyrdd y dref yn ddiweddar wedi deillio o geisiadau gan Aelodau’r dref ar y Cyngor Sir.

.

29. MATERION TRWYDDEDU

Nid oedd unrhyw faterion trwyddedu wedi’u cyflwyno gerbron.

30. DATGANIAD CYFRIFON AM Y FLWYDDYN YN DIWEDDU AR YR 31ain o FAWRTH 2014

Ynghlwm fel Atodiad 3 i’r agenda oedd Datganiad Cyfrifon am y Flwyddyn oedd yn Diweddu ar yr 31ain o Fawrth 2014, a baratowyd gan Gyfrifwyr Siartredig L. H. Philips, ac Ymgynghorydd Ariannol y Cyngor. Cymeradwyodd yr Aelodau y ddogfen.

Cynigiwyd gan y Cyngh Kenneth Lloyd, eiliwyd gan y Cyngh Peter Hughes Griffiths, a **PHENDERFYNWYD** bod y Cyngor yn cymeradwyo ac yn mabwysiadu’r Datganiad Cyfrifon am y Flwyddyn oedd yn Diweddu ar yr 31ain o Fawrth 2014.

31. ADRODDIAD YR ARCHWILYDD MEWNOL AM Y FLWYDDYN YN DIWEDDU AR YR 31ain o FAWRTH 2014

Ynghlwm fel Atodiad 4 i’r agenda oedd Adroddiad yr Archwilydd Mewnol am y Flwyddyn oedd yn Diweddu ar yr 31ain o Fawrth 2014, a baratowyd gan Wasanaeth Archwilio Lyn Llewellyn. Roedd yr Archwilydd Mewnol, ar ôl rhoi manylion am y deg prawf a wnaed ar gyfrifon y Cyngor, wedi canfod *'. . . bod pob un o’r profion penodedig mewn perthynas â systemau’r Cyngor o reoli mewnol wedi’u cwblhau’n foddhaol, ac o’r herwydd nid oes unrhyw faterion i’w dwyn i sylw’r Cyngor’*. Cymeradwyodd yr Aelodau y canlyniad hwn.

Cynigiwyd gan y Cyngh Kenneth Lloyd, eiliwyd gan y Cyngh Alun Lenny, a **PHENDERFYNWYD** bod y Cyngor yn cymeradwyo ac yn mabwysiadu Adroddiad yr Archwilydd Mewnol am y Flwyddyn oedd yn Diweddu ar yr 31ain o Fawrth 2014.

32. YMATEB I ADRODDIAD YR ARCHWILYDD MEWNOL

**NODODD** yr Aelodau nad oedd yr Archwilydd Mewnol wedi clustnodi unrhyw faterion oedd angen talu sylw iddynt ac na fyddai angen ymateb felly i Adroddiad yr Archwilydd Mewnol am y Flwyddyn oedd yn Diweddu ar yr 31ain o Fawrth 2014.

33. DATGANIAD BLYNYDDOL AM Y FLWYDDYN YN DIWEDDU AR YR 31ain o FAWRTH 2014

Ynghlwm fel Atodiad 5 i’r agenda oedd y Datganiad Blynyddol am y Flwyddyn oedd yn Diweddu ar yr 31ain o Fawrth 2014. Cynigiwyd gan y Cyngh Alun Lenny, eiliwyd gan y Cyngh Wyn Thomas, a **PHENDERFYNWYD** bod y Cyngor yn cymeradwyo ac yn mabwysiadu’r Datganiad Blynyddol am y Flwyddyn oedd yn Diweddu ar yr 31ain o Fawrth 2014.

34. GWEITHDAI CYNGHORAU TREF A CHYMUNED 2014: 'HYSBYSU’R CYHOEDD’

Cynigiwyd gan y Cyngh Philip Grice, eiliwyd gan y Cyngh Alun Lenny, a **PHENDERFYNWYD** bod Clerc y Dref yn trefnu i’r Cynghorwyr Wyn Thomas a Barry Williams gynrychioli’r Cyngor yn y Gweithdy ar y Deddfau Diogelu Data a Rhyddid Gwybodaeth am 6.30pm yn Neuadd Ddinesig San Pedr ar y 9fed o Orffennaf 2014.

35. DOGFEN YMGYNGHORI: MYNEDIAD I WYBODAETH AR GYNGHORAU TREF A CHYMUNED

Ynghlwm fel Atodiad 7 i’r agenda oedd dogfen ymgynghori gan Lywodraeth Cymru ynglŷn â’r Canllawiau Statudol drafft newydd o dan Adrannau 55 i 58 o Ddeddf Llywodraeth Leol (Democratiaeth) (Cymru) 2013 ynglŷn â mynediad i wybodaeth am Gynghorau Tref a Chymuned. Roedd adroddiad Clerc y Dref yn rhoi manylion am ffyrdd yr oedd y Cyngor yn ymgysylltu ar hyn o bryd â’r cyhoedd.

Cynigiwyd gan y Cyngh Arwel Lloyd, eiliwyd gan y Cyngh Philip Grice, a **PHENDERFYNWYD** bod yr Aelodau yn e-bostio Clerc y Dref gyda’u sylwadau ar yr ymgynghoriad uchod, a bod Clerc y Dref wedyn yn cyflwyno ymateb y Cyngor cyn y 4ydd o Awst 2014.

36. MESUR LLYWODRAETH LEOL (CYMRU) 2011; CYFETHOL AELODAU AR GYNGHORAU CYMUNED

**NODODD** yr Aelodau y canllawiau terfynol a gyhoeddwyd gan Lywodraeth Cymru ar gyfethol aelodau ar gynghorau cymuned, o dan Fesur Llywodraeth Leol (Cymru) 2011, oedd ynghlwm fel atodiad 8 i’r agenda.

37. CYNGHORAU TREF A CHYMUNED: NEWYDDION LLYWODRAETH CYMRU

**NODODD** yr Aelodau y rhifyn diweddaraf o Newyddion Llywodraeth Cymru ar gyfer Cynghorau Tref a Chymuned, oedd yn rhoi’r pennawd i’r ffaith bod Llywodraeth Cymru wedi gofyn i Dr Michael Woods (Athro Daearyddiaeth Dynol a Chyfarwyddwr Sefydliad Daearyddiaeth a Gwyddorau Daear ym Mhrifysgol Aberystwyth) baratoi adroddiad ar strwythur cynghorau tref a chymuned a’r modd y cânt eu rhedeg.

38. COFNODION CYFARFOD BLYNYDDOL CYFFREDINOL CYMDEITHAS GLAN-YR-AFON A’R PWYLLGOR GWEITHREDOL A GYNHALIWYD AR Y 12fed o FAI 2014

**NODODD** yr Aelodau gofnodion Cyfarfod Blynyddol Cyffredinol Cymdeithas Glan-yr-Afon a’r Pwyllgor Gweithredol a gynhaliwyd ar y 12fed o Fai 2014, ac oedd ynghlwm fel atodiadau 9 a 10 i’r agenda.

39. ADRODDIADAU GAN GYNGHORWYR FEL CYNRYCHIOLWYR AR GYRFF ALLANOL, YNGHYD AG ADRODDIAD Y MAER

Roedd y Cyngh Alan Speake wedi mynychu cyfarfod Un Llais Cymru yn Llanfair-ym-Muallt, a chyfarfod Grŵp Llywio Cyfamod Cymunedol y Lluoedd Arfog Rhanbarthol yn Aberaeron.

Roedd y Cyngh Peter Hughes Griffiths wedi mynychu cyfarfodydd Pwyllgor Codi Arian yr Eisteddfod Genedlaethol 2014 pan ddywedwyd bod Caerfyrddin a Llangynnwr eisoes wedi cyrraedd eu targed ariannol, a’r Grŵp Gefeillio Trefi, oedd wedi trefnu rhaglen lawn o weithgareddau ar gyfer y ddirprwyaeth o Lesneven, gan gynnwys mynd i’r Eisteddfod Genedlaethol, lle bydd y band pibau Bagad Bro Even yn chwarae ar y maes.

Roedd y Cyngh Kenneth Lloyd wedi mynychu cyfarfodydd o Lywodraethwyr Ysgol yr Eglwys yng Nghymru y Model; roedd yr ysgol yn paratoi ar gyfer arolwg Estyn.

Roedd y Cyngh Douglas Rose wedi anfon gair, drwy law Clerc y Dref, bod Ysgol Tre Ioan wedi cyflwyno cais i wneud estyniad i’r maes parcio.

Cyfeiriodd y Maer, y Cyngh Arwel Lloyd, sylw’r Aelodau at yr adroddiad yr oedd eisoes wedi’i ddosbarthu, gan ychwanegu rhagor o ddigwyddiadau yr oedd wedi’u mynychu: croesawu Tîm Cyfnewid Baton Gêmau’r Gymanwlad i’r Ganolfan Hamdden (lle’r oedd y plant a phobl ifainc wedi gwneud cyfraniad clodwiw), dychwelyd y baton i Gaerfyrddin a’r gweithgareddau a drefnwyd yng nghanol y dref, a’r arddangosfa o waith celf a gynhyrchwyd gan fyfyrwyr Coleg Sir Gâr yn ystod y flwyddyn academaidd ddiwethaf.

**Daeth y cyfarfod i ben am 8.40 pm.**

**Atodiad 1**

**Sylwadau ar Geisiadau Cynllunio**

|  |  |  |
| --- | --- | --- |
| **Rhif y Cais/ Lleoliad** | **Disgrifiad o’r gwaith a’r Math o Gais** | **Ymateb yr Aelodau** |
| W/30092, Eglwys Dewi Sant, Teras Picton | Addasu Eglwys wag rhestredig Graddfa II, drwy ymyrryd cyn lleied â phosibl, yn annedd preifat, cynllunio llawn | Mae Cyngor Tref Caerfyrddin:  (a) yn croesawu’r bwriad i addasu Eglwys Dewi Sant, (b) yn gofyn am i fynediad i’r hen fynwent gael ei ail-agor drwy waredu’r gor-dyfiant, ac  (c) yn gobeithio y cyflawnir y gwaith ar yr addasu heb oedi pellach. |

|  |  |  |
| --- | --- | --- |
| W/30093, Eglwys Dewi Sant, Teras Picton | Addasu Eglwys wag rhestredig Graddfa II, drwy ymyrryd cyn lleied â phosibl, yn annedd preifat, adeilad rhestredig | Mae Cyngor Tref Caerfyrddin:  (a) yn croesawu’r bwriad i addasu Eglwys Dewi Sant, (b) yn gofyn am i fynediad i’r hen fynwent gael ei ail-agor drwy waredu’r gor-dyfiant, ac  (c) yn gobeithio y cyflawnir y gwaith ar yr addasu heb oedi pellach. |
| W/30159, Gwaith gwaredu carthion, Parc y Splott, Heol Llansteffan, Tre Ioan | Allgyrchydd newydd ac adeilad gwneud polymerau, cynllunio llawn | Dim gwrthwynebiad |
| W/30171, Siop Elusen Tenovus, 6 Sgwâr Nott | Is-rannu’r eiddo yn siop ar y llawr gwaelod a’r islawr, a swyddfeydd ar y lloriau uchaf, ynghyd â mynediad newydd o’r llawr gwaelod, cynllunio llawn | Dim gwrthwynebiad |

1. Ar ôl y cyfarfod derbyniodd Clerc y Dref gadarnhad nad yw mynwentydd eglwysi gwag yn cael eu trosglwyddo i awdurdodau lleol. [↑](#footnote-ref-1)